b'\n_START_ARTICLE_\nKrokodillevokter\n_START_SECTION_\nEtymologi\n_START_PARAGRAPH_\nDet vitenskapelige familienavnet Pluvianidae f\xc3\xb8lger av det franske navnet Pluvian du S\xc3\xa9n\xc3\xa9ga som ble tildelt arten av d\xe2\x80\x99Aubenton i 1765\xe2\x80\x931781. Det franske pluvian betyr brokkfugl (lofugl) og har blitt latinisert til slektsnavnet Pluvianus. Det stammer trolig fra det latinske uttrykket pluviale, som kan oversettes med regnkappe eller regnfrakk, og har sammenheng med den kappelignende sorte fj\xc3\xa6rkledningen denne fuglen har. Selve artsnavnet aegyptius f\xc3\xb8lger av det greske uttrykket aiguptios (\xce\x91\xce\xb9\xce\xb3\xcf\x85\xcf\x80\xcf\x84\xce\xb9\xce\xbf\xcf\x82) og betyr rett og slett egyptisk. Betydningen av det vitenskapelige artsnavnet er alts\xc3\xa5 egyptisk brokkfugl (med regnkappe)._NEWLINE_Det norske trivialnavnet p\xc3\xa5 arten har en ganske annet bakgrunn. Det stammer fra en anekdotisk fortelling som skildrer denne fuglens symbiotiske relasjon med krokodiller. Skildringen skal stamme fra tiden da Herodotos levde, og forteller hvordan krokodiller som ligger \xc3\xa5 varmer seg p\xc3\xa5 elvebredden med \xc3\xa5pen kjeft lar disse fuglene f\xc3\xa5 ete av restene i munnen p\xc3\xa5 krokodillene, uten at de tar fuglene. Slik atferd er faktisk ogs\xc3\xa5 bekreftet, s\xc3\xa5 skildringen m\xc3\xa5 i dag regnes som en factoid eller allegorisk fiksjon. Det norske trivialnavnet p\xc3\xa5 arten blir ogs\xc3\xa5 benyttet p\xc3\xa5 mange andre spr\xc3\xa5k.\n_START_SECTION_\nTaksonomi\n_START_PARAGRAPH_\nKrokodillevokter ble opprinnelig beskrevet som Charadrius \xc3\xa6gyptius av Linneaus i 1758, etter et taxon fra Egypt. Arten har tradisjonelt v\xc3\xa6rt plassert i brakksvalefamilien (Glareolidae), men fylogenetiske data bekrefter at denne fuglen er distinktiv, samtidig som dataene indikerer at den st\xc3\xa5r ganske fjernt fra brakksvalene. Den er snarere s\xc3\xb8stergruppen til kladen med tjeldfamilien (Haematopodidae), avosettfamilien (Recurvirostridae) og lofamilien (Charadriidae).\n_START_SECTION_\nBeskrivelse\n_START_PARAGRAPH_\nKrokodillevokteren blir cirka 19\xe2\x80\x9322 cm lang og veier typisk 73\xe2\x80\x9392 g. Vingespennet utgj\xc3\xb8r cirka 47\xe2\x80\x9351 cm. Fj\xc3\xa6rdrakten er hovedsakelig sort (som ei kappe over hodet, nakken og ryggen) og gr\xc3\xa5 (vingene og stjerten) p\xc3\xa5 oversiden, og gul (halsen, brystet og buken) p\xc3\xa5 undersiden. Fra basen av overnebbet renner det ei hvit stripe, n\xc3\xa6rmest som et hvitt panneb\xc3\xa5nd, bakover langs tinningen, p\xc3\xa5 oversiden av \xc3\xb8ynene, til nakken, der de to stripene (p\xc3\xa5 hver sin side) m\xc3\xb8tes. Fra nakken renner det et b\xc3\xa5nd av sort i halvsirkelform rundt nedre del av brystet. Brystb\xc3\xa5ndet har en tynnere hvit kan i bakkant, som f\xc3\xb8lger opp til ryggen p\xc3\xa5 fuglen. Nebbet er rett og sort og \xc3\xb8ynene sv\xc3\xa6rt m\xc3\xb8rke. Det undere ekstremitetene er mellomlange og svakt bl\xc3\xa5gr\xc3\xa5 i fargen. De ender i tre t\xc3\xa6r p\xc3\xa5 hver fot.\n_START_SECTION_\nUtbredelse og habitat\n_START_PARAGRAPH_\nKrokodillevokter er en endemisk art som er utbredt i et belte s\xc3\xb8r for Sahara i Afrika, fra Atlanterhavet i vest til R\xc3\xb8dehavet i \xc3\xb8st. Dette inneb\xc3\xa6rer omr\xc3\xa5der i fra Senegal til det vestlige Eritrea og Etiopia, og s\xc3\xb8rover til Den demokratiske republikken Kongo og det nordlige Uganda, samt i en smal stripe inn i Kongobassenget rundt Kongoelven og det ekstremt nordlige Angola. Tidligere fulgte utbredelsen ogs\xc3\xa5 Nilen nordover inn i Egypt, men der er arten n\xc3\xa5 lokalt utryddet. Utbredelsesomr\xc3\xa5det utgj\xc3\xb8r if\xc3\xb8lge BirdLife International cirka 11 500 000 km\xc2\xb2 og totalpopulasjonen teller omkring 15 000\xe2\x80\x9357 000 individer.._NEWLINE_Arten trives langs breddene av store tropiske elver med sand- og grusansamlinger. Dette er et habitat som blant annet deles med hvilende vekselvarme krokodiller, som bruker de samme sandbankene til \xc3\xa5 varme seg i solen. Krokodillevoktere unng\xc3\xa5r elvemunninger og omr\xc3\xa5der med tett skog. Fuglene regnes som ganske tamme og er ogs\xc3\xa5 ofte \xc3\xa5 finne i umiddelbar n\xc3\xa6rhet av menneskelige bosetninger.\n_START_SECTION_\nErn\xc3\xa6ring\n_START_PARAGRAPH_\nArten eter ormer, bl\xc3\xb8tdyr, akvatiske insekter (b\xc3\xa5de larver og voksne individer) og sm\xc3\xa5fluer. Det hevdes ogs\xc3\xa5 at de kan ete fr\xc3\xb8 og d\xc3\xb8d fisk. F\xc3\xb8den samler med forskjellige metoder, inkludert plukking fra bakken og fangst av flygende insekter, samt skraping i underlaget med f\xc3\xb8ttene og vending av steiner og rek med b\xc3\xa5de nebb og f\xc3\xb8tter.\n_START_SECTION_\nHekking\n_START_PARAGRAPH_\nArten hekker i perioden januar\xe2\x80\x93april, eller til i mai nord for ekvator n\xc3\xa5r vann-niv\xc3\xa5ene er lave, men det er ogs\xc3\xa5 eksempler p\xc3\xa5 sm\xc3\xa5 kyllinger i Ghana fra slutten av november. I de s\xc3\xb8rligste delene av utbredelsen mangler man data. Krokodillevoktere hekker solit\xc3\xa6rt parvis og er monogame. Eggene legges i en uf\xc3\xb4ret dyp grop bygget av stein og rek p\xc3\xa5 bakken (cirka 15 cm i diameter og 5 cm dyp). Redet legges p\xc3\xa5 en utsatt sandbanke i elveleiet, og begge foreldrene bidrar til byggingen. Paret bygger ofte ogs\xc3\xa5 mange reder, f\xc3\xb8r de blir forn\xc3\xb8yd og velger ett av dem. Hunnen legger typisk 2\xe2\x80\x933 (1\xe2\x80\x934 anses som normalt) gulbrune egg med sm\xc3\xa5 r\xc3\xb8dbrune og gr\xc3\xa5 flekker. Eggene legges med \xc3\xa9n dags mellomrom, og hvert av dem veier i snitt 8,51\xe2\x80\x9310,48 g._NEWLINE_Inkubasjonstiden varer i cirka 28\xe2\x80\x9331 dager, og begge foreldrene ruger vekselvis. Tidlig og morgenene kan hver av dem ligge p\xc3\xa5 eggene i opp mot fire timer av gangen, men p\xc3\xa5 det varmeste om dagen bytter de p\xc3\xa5 hvert 10.\xe2\x80\x9320. minutt. Eggene blir delvis eller fullstendig dekket over (med nebbet) med sand hver gang en av foreldrene forlater redet. Blir det for varmt kj\xc3\xb8les eggene ned med fuktig sand eller ved at p\xc3\xa5troppende forelder dypper buken i vann og legger seg p\xc3\xa5 eggene. Denne prosessen gjennomf\xc3\xb8res med f\xc3\xa5 minutters mellomtid p\xc3\xa5 det varmeste av dagen._NEWLINE_N\xc3\xa5r kyllingene klekker veier de cirka 7\xe2\x80\x937,5 g. De er kamuflasjefargede og forlater redet samme dag. B\xc3\xa5de mens de fortsatt er i redet og i opp mot 3\xe2\x80\x934 uker etter at de har forlatt det, kan foreldrene dekke dem med sand for beskyttelse. Foreldrene fortsetter ogs\xc3\xa5 \xc3\xa5 dyppe fj\xc3\xa6rdrakten i vann for \xc3\xa5 kj\xc3\xb8le ned kyllingene. Kyllingene, p\xc3\xa5 sin side, begynner lete etter mat selv i l\xc3\xb8pet av sju dager. De f\xc3\xa5r full fj\xc3\xa6rdrakt etter cirka 30\xe2\x80\x9335 dager. B\xc3\xa5de egg og kyllinger er utsatte for predasjon fra ulike rovfugler, som svartglente (Milvus migrans) hvitbrystkr\xc3\xa5ke (Corvus albus). Noen steder kan ogs\xc3\xa5 oversv\xc3\xb8mmelser f\xc3\xb8re til tap av b\xc3\xa5de egg og avkom, spesielt i det s\xc3\xb8rlige Etiopia.\n_START_SECTION_\nMigrasjon\n_START_PARAGRAPH_\nKrokodillevoktere regnes i hovedsak som standfugler, men kortere lokale migrasjoner i forbindelse med vann-niv\xc3\xa5ene er vanlig. Lengre migrasjoner er heller ikke uvanlig, som fra Etiopia til Sudan (600\xe2\x80\x93800 km). I Nigeria og Chad gj\xc3\xb8r arten irregul\xc3\xa6re forflytninger nordover under regntiden i mai\xe2\x80\x93oktober, da elvene flommer over. Man tenker seg ogs\xc3\xa5 et lignende scenario i Sierra Leone i juni\xe2\x80\x93november, men her er datagrunnlaget mangelfullt for \xc3\xa5 kunne si noe konkret. I den grad arten migrerer, gj\xc3\xb8r den det i flokker p\xc3\xa5 opp til 60 individer._NEWLINE_Arten observeres av og til ogs\xc3\xa5 langt utenfor sin normale utbredelse. I s\xc3\xa5 m\xc3\xa5te hevdes det at arten har blant annet har v\xc3\xa6rt en tilfeldig bes\xc3\xb8kende p\xc3\xa5 Tenerife (1800-tallet), i Libya (august 1969), Israel (1800-tallet), Jordan (sent p\xc3\xa5 1800-tallet). Den ble dessuten registrert i Polen i oktober\xe2\x80\x93november 1991, men det var trolig en r\xc3\xb8mt fugl. En tilsvarende hendelse ble registret i Spania i mai\xe2\x80\x93juni 2008.'